Kész átverés show | Új Szó | A szlovákiai magyar napilap és hírportál
Bármilyen hajmeresztően hangzik is, nagyon úgy néz ki, hogy Axl Rose ugrik be Brian Johnson helyére az AC/DC idei turnéján.
2016. április 4. 19:16
Hivatalosan még senki sem erősítette meg a hírt, de pár napja ugyanabból az atlantai próbateremből látták kijönni az egykori Guns-frontembert és az ausztrál zenekar tagjait, egymás után pár perccel. Ez nem lehet véletlen.
Amikor kiderült, hogy Brian Johnsont a teljes megsüketülés veszélye fenyegeti, ha tovább turnézik a világ állítólag leghangosabb rockbandájával, azonnal leállították az amerikai koncertsorozatot, és jelezték, hogy „helyettes énekest” keresnek, mert folytatni szeretnék, és nem akarnak csalódást okozni a rajongóknak. A szaksajtóban akkor olyan cikkek is megjelentek, amelyek inkább a feloszlást javasolták a zenekarnak, olyan képtelen példákat felhozva, mint a Mick Jagger nélküli Rolling Stones vagy az Anthony Kiedis nélküli Red Hot Chili Pepperst. Aztán jelentkezett az ős AC/DC énekese, még a Bon Scott előtti időkből, hogy szívesen kisegítené volt kollégáit. Egy hétre rá kezdte terjeszteni egy atlantai rádiós műsor-vezető az Axl Rose-szal való együtt-működés rémhírét. Mindenki kiröhögte, erre most mindenki „paff” lett a próbaterem bejárata előtt készült lesifotók láttán.
A dolog azért is bizarr, mert a Guns N' Roses idén ismét turnézni indul, méghozzá hosszú évek óta nem látott felállásban, Duff McKagannel és Slash-sel. A Coachella fesztiválon mutatkozik be a projekt, emellett 21 másik amerikai helyszínt is nyilvánosságra hoztak. Az AC/DC pedig májusban koncertezik Európában. Úgyhogy nagyon is elképzelhető, hogy a két csapat össze tudja egyeztetni az időpontokat. Kérdés, hogy örüljünk-e ennek.
Kezdjük ott, hogy az AC/DC-re mostanában nagyon rájár a rúd. Alapító gitárosuk és „agytrösztjük”, a 63 éves Malcolm Young távozni kényszerült, mert idős kori demenciában szenved, állítólag már hozzátartozóit sem ismeri meg. Phil Rudd dobos sem lehetett ott az amerikai turnén, mivel tavaly nyáron nyolc hónapos házi őrizetre ítélte a bíróság, amiért halálosan megfenyegette egyik alkalmazottját. Most pedig a jellegzetes hangú frontember is kiszáll. Ami azt jelenti, hogy a méregdrága koncertjegyeket megvásárló rajongók tulajdonképpen nem az AC/DC-t látják a színpadon, hanem Angus Young gitárost, Cliff Williams basszus-gitárost, valamint három „helyettest”. Akik közül az egyik vélhetően Axl Rose lesz. De mit tegyen az az AC/DC-fan, aki mindig is rühellte a Guns N' Rosest, és ki nem állhatja Axl Rose-t? Magáért a márkanévért fizessen? A logóért? Aztán nézzen végig egy karaoke-showt, mintha minden rendben lenne? Persze nyilván minden rendben lesz, hiszen profikról van szó, akik vélhetően alaposan begyakorolják a tracklistet.
Megértem, ha egy zenekar sok pénzt akar keresni, hiszen tudom, hogy CD-eladásból manapság, az illegális letöltések korában már nem lehet megélni. De eddig azt hittem, az AC/DC-nél mindig a zene állt az előtérben, nem pedig a biznisz. Hittem ezt annak ellenére, hogy üzleti szempontból a világ egyik legsikeresebb zenekaráról van szó. Hozzánk ugyan nem készül ez az épp összeálló bizarr formáció, de ha mégis jönnének, valószínűleg kihagynám a koncertet. Szeretném, ha úgy maradnának meg emlékeimben, ahogy a számtalan koncertvideón láttam őket. Nem vagyok kíváncsi egy AC/DC emlékzenekarra.